
Instruks for økonomiforvaltningen ved Universitetet i Tromsø

Innledning

Utdannings- og forskningsdepartementet (UFD) har 1. august 2005 fastsatt ny Hovedinstruks om økonomiforvaltningen ved statlige høyskoler og universiteter med virkning fra samme dato. Det er derfor nødvendig for Universitetet å tilpasse sitt interne regelverket til den nye hovedinstruksen. Fristen for slik tilpasning er av UFD fastsatt til 31. desember 2005. 

Den forrige hovedinstruksen fra UFD var fastsatt 6. desember 2004 med virkning fra samme dato. Denne hovedinstruksen var tilpasset revidert Reglement for økonomistyring i staten med tilhørende Bestemmelser om økonomistyring i staten fastsatt 12. desember 2003, begge med virkning fra 1. januar 2004. Her var det en generell overgangsordning på ett år for å få på plass instrukser i henhold til det reviderte reglementet for økonomistyring, og i påvente av at departementet skulle utarbeide en ny hovedinstruks hadde institusjonene i universitets- og høgskolesektoren utsatt frist for tilpasning av sine interne regelverk. Universitetet mottok den forrige hovedinstruksen i desember 2004, og ble samtidig bedt om å tilpasse sitt interne regelverk. Universitetsstyret behandlet dette i sak S 29-05 Hovedregler for økonomiforvaltningen ved Universitetet i Tromsø, og styret gjorde følgende enstemmige vedtak:

”Hovedregler for økonomiforvaltningen ved Universitetet i Tromsø fastsettes i samsvar med universitetsdirektørens forslag. Universitetsdirektøren fastsetter ikrafttredelsestidspunktet, men ikke senere enn 31.12.2005.”

Etter at den forrige hovedinstruksen ble fastsatt av UFD med påfølgende tilpasning av Universitetets interne regelverk er det vedtatt ny lov om universiteter og høyskoler (UHL) med virkning fra 1. august 2005. Den nye hovedinstruksen er tilpasset denne loven. I Hovedinstruksen heter det i pkt. 2.2:

”Styret skal innenfor de rammer og retningslinjer som er trukket opp av Utdannings- og forskningsdepartementet fastsette instruks for økonomiforvaltningen ved institusjonen. Styret må også fastsette regler om ansvarsforhold og delegering av myndighet.” 

I denne styresaken legger universitetsdirektøren frem forslag til instruks (tidligere hovedregler) for økonomiforvaltningen som etter første avsnitt i foregående sitat skal fastsettes av styret (vedlegg 1). Alle endringer i instruksen for økonomiforvaltningen sammenliknet med tidligere fastsatte hovedregler er understreket. Som følge av endringer i den nye hovedinstruksen fra UFD legges det også frem forslag til endring av instruks for rektor.

Universitetsdirektøren vil etter at instruksen for økonomiforvaltningen er fastsatt arbeide videre med å fastsette regler og retningslinjer som følger av instruksen. Disse regler og retningslinjer skal ikke legges frem for universitetsstyret for godkjenning.

Instruksen for økonomiforvaltningen er bygd opp som et supplement til Reglement for økonomistyring i staten med tilhørende Bestemmelser om økonomistyring i staten samt Hovedinstruks fra UFD. Bestemmelsene i ovennevnte dokumenter er i hovedsak ikke gjengitt i instruksen. Ved bruk av instruksen må man derfor også forholde seg til de punkter i det overordnede regelverket det henvises til. 

Instrukshierarkiet ser slik ut:

1. Reglement for økonomistyring i staten med tilhørende Bestemmelser om økonomistyring i staten.

2. Hovedinstruks fra UFD om økonomiforvaltningen ved statlige universiteter og høyskoler.

3. Instruks for økonomiforvaltningen ved Universitetet i Tromsø (fastsettes av universitetsstyret i denne sak).

4. Direktørens instruks for økonomiforvaltningen ved Universitetet i Tromsø (fastsettes av universitetsdirektøren og planlegges ferdigstilt våren 2006).

Reglement for økonomistyring i staten med tilhørende Bestemmelser om økonomistyring i staten følger som vedlegg 3 og Hovedinstruks fra UFD om økonomiforvaltningen ved statlige universiteter og høyskoler følger som vedlegg 4.

Kommentarer til den nye instruksen 

I Hovedinstruksen er ansvarsforholdet beskrevet slik at styret er det øverste organ ved institusjonen og har det overordnede ansvar for at institusjonen drives i samsvar med gjeldende regler og rammeverk, jf. UHL § 9-1 (1). I tillegg legger loven et særskilt ansvar på rektor og/eller administrerende direktør, jf. UHL kap. 10. Styret kan innenfor lovens rammer delegere sin myndighet etter UHL § 9-1 (2) og kap. 10, men en slik delegering fritar ikke styret for det ansvar det har etter UHL og Hovedinstruksen fra UFD. Alle beslutninger som treffes av andre enn styret, treffes ved delegasjon fra styret og på styrets ansvar. 

I den nye hovedinstruksen er derfor alle pålegg og alt ansvar på det enkelte myndighetsområde gjennomgående rettet til eller lagt til styret ved institusjonen. Dette utgjør hovedforskjellen fra den forrige hovedinstruksen, som bygde på det samme hovedmønster for ansvarsfordeling mellom institusjonens styre og direktør som tidligere. Da var det operative ansvaret tillagt direktør, og styret hadde et overordnet ansvar for at virksomheten ble drevet i samsvar med regler og rammeverk. 

Universitetsdirektøren har i arbeidet med den nye instruksen for økonomiforvaltningen lagt vekt på å delegere det operative ansvaret for økonomi- og formuesforvaltningen fra universitetsstyret til universitetsdirektøren. Det vises i denne forbindelse også til fastsatte instrukser for ledere og styrer ved Universitetet.

Når det gjelder budsjettdisponeringsmyndighet heter det i UHL § 10-3 (7) at direktøren har generell budsjettdisponeringsmyndighet (anvisningsmyndighet). I den nye hovedinstruksen heter det i pkt. 3.1.1 at styreleder har budsjettdisponeringsmyndighet og kan delegere denne helt eller delvis. Etter universitetsdirektørens vurdering er det at styreleder har budsjettdisponeringsmyndighet en naturlig konsekvens av at styret er tillagt det overordnede ansvaret for virksomheten. 

Hva som ligger i budsjettdisponeringsmyndigheten har endret betydning, og begrepet kan derfor oppfattes på forskjellige måter. Budsjettdisponeringsmyndigheten kan oppfattes som en myndighet til å bestemme hva budsjettmidler skal brukes til, dvs. en myndighet til å fastsette hvilke formål budsjettet skal disponeres til. Dette var beskrivelsen av budsjettdisponeringsmyndigheten i Økonomireglement for staten fastsatt 26. januar 1996, som ble erstattet 1. januar 2004 med gjeldende Reglement for økonomistyring i staten. I gjeldende Bestemmelser om økonomistyring i staten omtales budsjettdisponeringsmyndighet som en del av transaksjonskontrollen som skal sikre at inntekter, anskaffelser, tilskudd, lønn og andre oppgavepliktige ytelser blir håndtert i samsvar med gjeldende lover, regler og avtaler, og at inntekter og utgifter følges opp i forhold til budsjetter og fastsatte planer. For anskaffelser innebærer dette bl.a. en kontroll med at dette skjer i samsvar med lov og regelverk for offentlige anskaffelser. 

Budsjettdisponeringsmyndigheten var dermed tidligere en myndighet eller oppgave som lå til styret. Nå omfatter dette en forvaltningsmessig oppgave som tradisjonelt har vært tillagt den administrative linjen representert ved direktøren. 

Både rektor og universitetsdirektøren kan delegere budsjettdisponeringsmyndigheten, og det kan være problematisk i forhold til forvaltningsansvaret og kontrollen dersom begge skal delegere denne myndigheten. Universitetet har en styringsstruktur med en politisk ledelse som det besluttende nivå og en administrativ ledelse som det utførende nivå. Denne strukturen ivaretar kravene til administrativ ledelse og faglig ledelse i mangfoldige og sammensatte kunnskapsinstitusjoner. Rektor sammen med styret representerer det besluttende nivå og universitetsdirektøren som leder av den samlede administrasjonen representerer det utførende nivået. Rektor representerer det besluttende nivå når styret ikke sitter sammen.

Direktørens rolle er beskrevet i lov om universiteter og høyskoler, og universitetsstyret har fastsatt instruks for universitetsdirektøren. Direktøren er ansvarlig for at den samlede økonomi- og formuesforvaltningen skjer i samsvar med departementets generelle bestemmelser om økonomiforvaltningen og forutsetninger for tildeling av bevilgninger. Videre er direktøren øverste leder for den samlede administrative virksomhet ved Universitetet innenfor de rammer styret fastsetter. Direktøren er også ansvarlig for at de administrative og forvaltningsmessige oppgavene utføres effektivt og i overensstemmelse med gjeldende lover, forskrifter og regler, samt innenfor de økonomiske rammer som universitetsstyret fastsetter. 

Budsjettdisponeringsmyndigheten omfatter forvaltning av lov og regelverk som ligger innenfor det ansvarsområdet universitetsdirektøren har etter loven. Universitetsdirektøren mener at dersom begge skal delegere denne myndigheten, vil det kunne være vanskelig å holde oversikt over hvem som har slik myndighet samt føre kontroll med hvordan denne utøves. Delegering av budsjettdisponeringsmyndigheten bør foregå systematisk og følge en fast organisasjonsplan/ organisatorisk tjenestevei. 

På denne bakgrunn anser universitetsdirektøren at budsjettdisponeringsmyndigheten med tilhørende oppgaver er en del av de administrative og forvaltningsmessige oppgavene som bør tillegges universitetsdirektøren, og delegering av budsjettdisponeringsmyndighet bør følge den administrative linjen i organisasjonen (universitetsdirektør – fakultetsdirektør – instituttleder). 

Som følge av at rektor (styreleder) har budsjettdisponeringsmyndighet, jf. Hovedinstruksen, er det universitetsdirektørens oppfatning at dette også bør fremgå av instruks for rektor. Det legges derfor frem forslag til endring av instruks for rektor der dette er innarbeidet. For øvrig foreslås det ikke endringer i instruks for rektor. 

Med utgangspunkt i at fristen fra UFD overfor institusjonene om å tilpasse sine interne regelverk til den nye hovedinstruksen er fastsatt til 31. desember 2005, foreslås det at instruksen for økonomiforvaltningen trer i kraft 1. desember 2005. 

Forslag til vedtak:

Instruks for økonomiforvaltningen ved Universitetet i Tromsø fastsettes i samsvar med universitetsdirektørens forslag. Instruksen trer i kraft 1. desember 2005. 

Instruks for rektor endres i samsvar med universitetsdirektørens forslag.

Tromsø, 16.11.2005

	Jan Larsen
	

	Universitetsdirektør
	

	
	Håvard Bekkelund

	
	personal- og økonomidirektør


Vedlegg 1: 
Forslag til ny instruks for økonomiforvaltningen ved Universitetet i Tromsø.

Vedlegg 2:
Forslag til ny instruks for rektor.

Vedlagg 3: 
Reglement for økonomistyring i staten med tilhørende Bestemmelser om 
økonomistyring i staten, fastsatt 12. desember 2003.

Vedlegg 4: 
Hovedinstruks fra UFD om økonomiforvaltningen ved statlige universiteter og 
høyskoler, fastsatt 1.august 2005.

Vedlegg 5: 
Hovedregler for økonomiforvaltningen ved Universitetet i Tromsø, fastsatt av 
universitetsstyret 19. mai 2005.

